Venstre-regeringen vil hæve bundskatten og beskære danskernes personfradrag fra 2017 til 2021 for at finansiere afskaffelsen af PSO-afgiften, erfarer flere medier.

Finansminister Claus Hjort Frederiksen (V) bekræfter oplysningerne over for Ritzau. Men han understreger, at regeringen arbejder for at gøre regningen til skatteborgerne så lille som muligt.

- Opgaven er, at fra 1. januar er PSO-systemet underkendt. Det er en tvungen opgave, som vi har arvet fra den tidligere regering. Vi undersøger i øjeblikket, hvordan vi kan billiggøre den regning, som skal betales, siger Hjort.

Læs også : PSO-strid: Støttepartier advarer regeringen mod at hæve bundskat

PSO-afgiften betales i dag over elregningen af borgere og virksomheder og finansierer den grønne omstilling.

Men EU-Kommissionen har underkendt den som traktatstridig, fordi den også bliver pålagt udenlandske selskaber, som ikke nyder godt af støtten til grøn omstilling i Danmark.

Ifølge Berlingske har regeringen onsdag præsenteret Folketingets partier for en finansieringsmodel.

Bundskatten hæves løbende fra 2017 til 2021, så den til sidst vil være hævet med 0,31 procentpoint.

Samtidig vil regeringen i samme periode løbende beskære danskernes såkaldte personfradrag, så det til sidst vil være 1100 kroner mindre om året.